section_heading: Izvor
paragraph_text: Na osnovu navedenih granica ovaj čifluk se nalazio na području koje obuhvataju katastarske opštine Jablanica i Koprivci (1885 godine). Da bismo pojasnili i pokušali ubicirati još jedan od nerazjašnjenih toponima koji se u ovoj vakufnami spominje, navodimo da se na području sela Jablanice (granični pojas prema selu Ravne u maglajskoj općini) nalazi lokalitet, oranica s nazivom Viškup, što bi odgovaralo neubiciranom brdu Biškup iz vakufname iz 1559 godine. Ferhad-beg je u Tešnju izgradio džamiju, medresu i han, a za potrebe održavanja i obavljanja funkcija ovih objekata pored gotovog novca uvakufio je i prihode koji su ubirani s nekih njegovih posjeda. Od posjeda je, svakako, najznačajniji čifluk >>Jablanica i Čagljevići<<. Ove zadužbine Ferhad-bega omogućile su Tešnju da postane gradsko naselje u rangu kasabe, što se i ostvarilo polovinom XVI vijeka. Broj stanovnika u 1879 godini u Jablanici je iznosio 371, a 1961 godine je bilo 952.